As ‘n mens vandag na die gebou kyk, sal mens nie maklik raai dat hy oorspronklik in 1884 of 1896 gebou is nie. Dit is egter die datums wat met waarskynlikheid vir sy ontstaan vermoed word. In daardie tyd was Skeerpoort ‘n bloeiende boerderygemeenskap. Geen wonder dat hulle dit kon bekostig om ‘n “behoorlike” pastorie te bou nie. Die groot aanleg van die huis, sy netjies gelaagde klipfondamente, houtvloere en houtplafonne asook skuifvensters dui daarop dat dit ‘n waardige gebou moes gewees het. Argitektonies was die pastorie in ‘n styl gebou wat later as die “ZAR-styl” bekend sou word. Hierdie styl waarin amptelike geboue van die ZAR gebou is, het hom van die Victoriaanse styl van sy tyd onderskei deurdat dit nie so met tierlantyntjies oorlaai was nie. Tog is baie van die boumateriaal soos sinkplate, deure en vensters asook vloerplanke vir daardie geboue vanaf Engeland via Durban per skip ingevoer. Dit was dus eerder die keuse van ingevoerde materiaal en die aanwending daarvan asook die eenvoudiger en sterker ontwerp van die geboue wat die verskil gemaak het.